স্টাফ রিপোর্টার : নির্বাচন সুষ্ঠু করতে সরকারকে স্বচ্ছ মন নিয়ে আলোচনা করতে হবে মন্তব্য করে বিএনপির সিনিয়র যুগ্ম মহাসচিব রুহুল কবির রিজভী বলেছেন, সুষ্ঠু নির্বাচন করতে বিএনপির সুনির্দিষ্ট দাবি আছে। সেসব দাবিকে বিবেচনায় নিতে হবে। এমনি শূন্য হাতে শূন্য টেবিলে আলোচনা হয় না। আমরা স্বচ্ছ মন নিয়ে আলোচনা চাই। খালেদা জিয়াকে মুক্তি দিয়ে নির্বাচন দিতে হবে বলে মন্তব্য করেন রিজভী। আন্তর্জাতিক খ্যাতিসম্পন্ন আলোকচিত্রী শহিদুল আলমকে নিয়ে প্রধানমন্ত্রীর তথ্যপ্রযুক্তি উপদেষ্টা সজীব ওয়াজেদ জয়ের ফেইসবুকে দেয়া বক্তব্য অমানবিক বলে মন্তব্য করেন তিনি। গতকাল শনিবার সকালে নয়া পল্টনে দলের কেন্দ্রীয় কার্যালয়ে এক সাংবাদিক সম্মেলনে তিনি এ কথা বলেন।